Charles, par la grace de Dieu roy de France. Comme nous ayons de nouvel acquis et achepté le conté d’Aucerre, de nostre aimé et féal Jehan de Chalon, conte de Tonnerre avecques tous les fiefz, arriere-fiefz, seignouries, noblesses, hommes, vassaulz, rentes, possessions, revenues et autres appartenances et deppendences quelconques appartenantes audit conté que ledit Jehan tenoit et possidoit de son propre demaine et héritage; si comme par les lettres de l’achat sur ce faictes, lesquelles ont été mises pardevers nous en nostre trésor à perpetuel mémoire, puet plus a plain apparoir, et pour nous rendre l’argent que nous avons paié pour ledit achat, les bonnes genz bourgois et habitanz d’Aucerre et du pays d’Aucerrois nous aient donné et ottroié, libéralment et de leur bonne voulenté, le disiesme de tous les grains et vins qui croistront oudit pays, pour trois années continueles, afin d’estre et demourer perpetuelment soubz nous et en nostre main, sanz moyen et sanz en estre jamaiz mis hors par quelque voie ou maniere que ce soit: Savoir faisons à tous présenz et avenir que nous, considérans les choses dessusdictes, et aussi l’affection, grant désir et bonne voulenté que lesdiz bourgois et habitanz et bonnes genz dudit conté et pays d’Aucerrois ont d’estre en nostre main et nos subgez, et en nostre seigneurie, sans moien, et que la ville et cité d’Aucerre et aussi aucun des lieux, villes, chasteaulx appertenanz audit conté sont assiz sur la rivière d’Yonne et en pays et lieux dont moult de biens pevent chacun jour venir et estre conduiz et amenez en nostre bonne ville de Paris, et passez par noz aultres detroiz, villes et passages estanz sur ladicte riviere et sur la riviere de Seine, sans danger, empeschement ou destourbier d’aulcun moien seigneur, et que icelle ville et conté d’Aucerre et aultres villes et forteresses appartenantes à icelluy conté sont en frontière de plusieurs parties et pays où nous n’avions aucun demaine, et par lesquelz lieux et forteresses se aucune guerres ou commotions avenoyent, ou se aucuns ennemis vouloient d’aventure grever ou dommager les parties de France, ycelles parties et les aultres en venant à Paris pourroyent estre gardées, deffendues et tenues en surté, icelluy conté avecques tous les lieux, villes, chasteaulx et fortereces, fiez, arriere-fiez, seignouries, nobleses, bourgois, hommes, vassaulx, rentes, revenues, bois, prez, eaues, molins, garennes, possessions et aultres appertenances et appendances quelconques audit conté, en quelconques choses qu’elles soient ou pevent estre et toutes autres choses que nous pourrions deci en avant acquerir et aproprier à icelui conté. Nous, par grant et meure délibération de nostre conseil, pour les causes dessusdites et aultres qui à ce nous ont meu, avons aproprié, unie et annexé, aproprions, unions et annexons de nostre auctorité, certaine science et plaine puissance royal, par la teneur de ces présentes perpetuelment, à nous et à noz successeurs et au demaine de la coronne de France à y estre et demourer à perpétuité, sans ce que jamais icelui conté ou aucune chose d’icelui par nous ou noz successeurs roys de France en puissent estre ostez, séparez, detraiz, aliénez, ne baillez à aucuns de noz frères, ne à aultres de de nostre lignage, ne a quelconque aultre personne de quelque estat ou condition qu’elle soit, par partage, par mariage ou appanage ne par autre quelconque voye ou maniere que ce soit, de présent, ne pour le temps à venir. Et se par aventure ledit conté ou aultres appartenances d’icelluy ou aucunes choses d’icelles, nous, ou aucun de noz successeurs roys de France, nous en distrahions, séparions, ostions ou aliénions, nous ne voulons que aucune distraction ou séparacion ou aliénacion que nous ou aucuns de nosdiz successeurs en facions, tiengnent, ne vaillent, ne ayent aucune force ou vigueur, ne que a aucunes lettres qui seroyent par aventure données au contraire par nous ou nozdiz successeurs ou temps à venir, soit en aucune maniere obéi, ne que ycelles ayent ou puissent avoir aucun effet, ne porter aucun préjudice à noz présentes lettres, ne au contenu d’ycelles par quelconque voye ou manière que ce soit, et que ledit conté et les appertenances et appendances dessusdictes ne soient et demeurent à tousjours appropriés, unies et annexés au propre demaine de la couronne, comme dit est, et ainsi l’avons-nous promis et accordé en parole de roy ausdits habitans d’Aucerre et du pays d’Aucerrois, sanz jamaiz faire ne souffrir estre fait le contraire. Et que ce soit ferme chose et estable à tousjours, nous avons fait mettre nostre seel à ces présentes, sauf en aultres choses notre droit, et l’autruy en toutes. Donné à Paris, l’an de grace mil trois cens soixante et onze, et de nostre regne le huitiesme ou mois de septembre. Ainsi signé par le roy: N. de Veires; sur le reply desdites lettres sur lequel sont escrips ces motz: Pro rege visa duplicata.